दुनिया के बेहतरीन बल्लेबाज़ के तौर पर भारतीय क्रिकेट टीम के कप्तान विराट कोहली एबी डी विलियर्स, जो रूट, केन विलियम्सन और डेविड वॉर्नर आगे रहे. अपने मौजूदा फॉर्म के कारण 28 साल के कोहली की अंतर्राष्ट्रीय क्रिकेट में जमकर तारीफ़ हो रही है. कोहली के यही तेवर जारी रहा तो उन्हें काबू में करना किसी भी गेंदबाज़ के लिए आसान नहीं होगा. सीमित ओवरों के क्रिकेट में कोहली बैटिंग की रैंकिंग में अव्वल हैं और टेस्ट क्रिकेट में वह दूसरे नंबर पर हैं. कैप्टन कोहली की अगली परीक्षा ऑस्ट्रेलिया के ख़िलाफ़ अपनी ही ज़मीन पर होनी है. बोर्डर-गावस्कर ट्रॉफ़ी विराट कोहली के लिए एक बार फिर से खुद को साबित करने का मौक़ा है. इस ट्रॉफ़ी के पहले ऑस्ट्रेलिया के पूर्व कप्तान रिकी पोंटिंग ने कहा है कि ऑस्ट्रेलिया के लिए इंडिया में सिरीज़ आसान नहीं होगी. पोंटिंग ने कोहली को ख़तरनाक बल्लेबाज़ करार दिया. उन्होंने कहा कि ऑस्ट्रेलियाई टीम को विराट कोहली को काबू में रखना होगा. पोंटिंग ने कहा कि अभी विराट कोहली दुनिया के बेहतरीन बल्लेबाज़ हैं. पोंटिंग से पूछा गया कि क्या कोहली दुनिया के बेस्ट बैट्समैन हैं, तो उन्होंने कहा कि शायद हां. उन्होंने गल्फ़ न्यूज से कहा, ''मेरा मानना है कि शायद यह छह या सात महीने की बात है. अब वह इससे आगे निकल चुके हैं.''42 साल के पोंटिंग ने यह भी कहा कि पोंटिंग का रिकॉर्ड इंग्लैंड में ख़राब रहा है. उन्होंने कहा कि कोहली को अभी बहुत कुछ साबित करना है. पोंटिंग ने यह भी कहा कि सचिन तेंडुलकर के साथ कोहली की तुलना करना जल्दबाजी होगी, कोहली को महान क्रिकेटर कहना जल्दबाजी होगी. उन्होंने कहा, ''हमलोग हमेशा सचिन, लारा और कैलिस के बारे में बात करते हैं. इन्होंने 120, 130 और 135 टेस्ट मैच खेले हैं. विराट तो अभी आधा भी नहीं खेल पाए हैं. (बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)